Source: https://www.nemetugyek.de/musorszolgaltatasi-hozzajarulas-rundfunkbeitrag/
Timestamp: 2019-05-26 10:22:15
Document Index: 16868808

Matched Legal Cases: ['§ 61', '§ 267', '§ 267', '§ 45', '§ 72', '§ 27']

Egy lakás, egy díj! Tudnivalók a műsorszolgáltatási hozzájárulásról - Rundfunkbeitrag - Német ügyek
Egy lakás, egy díj! Tudnivalók…
A 2015. április 1-től (2020-ig) érvényes havi 17,50 eurós hozzájárulást a lakásban (és autóban) megtalálható készülékek és személyek számától függetlenül, átalányosan (pauschal) kell fizetni.
Ezzel különösen a műsorszolgáltatók ill. díjfizetési szolgálatuk (Beitragsservice) számára lett egyszerűbb a dolog, hiszen ettől fogva nem kell már körülményesen ellenőrizniük, melyik készülék számít vevőkészüléknek, hány személy él egy lakásban és hány készüléket működtetnek ott.
A műsorszolgáltatási hozzájárulás bevezetése egyúttal azt is jelenti, hogy a hozzájárulást minden lakásnak fizetnie kell, függetlenül attól, hogy működtetnek-e ott rádiót vagy televíziót.
A műsorszolgáltatási hozzájárulás bevezetésével az igazolványukban az ún. “RF“- bejegyzéssel rendelkező fogyatékosok sem kapnak már teljes felmentést a hozzájárulás fizetése alól, ők a teljes díj egyharmadát, 5,83 eurót fizetik.
Ki kötelezett a műsorszolgáltatási hozzájárulás bejelentésére és hol kell a bejelentést megtenni?
A törvény minden felnőttkorú lakástulajdonos vagy bérlőt kötelez a hozzájárulás bejelentésére. Elegendő azonban, ha a lakásban élő személyek közül egy bejelentkezik és a hozzájárulást az ő nevében fizeti mindenkinek.
A bejelentést az ARD, ZDF és a Deutschlandradio (korábban GEZ) díjfizetési szolgálatánál a következő címen kell megtenni:
Kinek NEM kell a hozzájárulást fizetni?
A hozzájárulást nem kell fizetni akkor, ha:
két vagy több díjfizető összeköltözik (házasság, lakóközösségbe költözés, stb.)
– ebben az esetben minden érintett díjfizető nevét és hozzájárulásának számát meg kell adni.
a díjfizető tartósan külföldre költözik és megszünteti németországi állandó bejelentett lakcímét
( ebben az esetben be kell mutatni a kijelentkezési igazolást.)
a díjfizető meghal
( ebben az esetben a hozzátartozóknak be kell mutatniuk a halotti anyakönyvi kivonatot.)
a díjfizető felmondja a másik (második) lakását
A kijelentkezést mindig írásban, a kijelentkezést megindokolva kell megtenni. A kijelentkezés a díjfizetési szolgálat visszaigazolja. A díjfizetési kötelezettség mindig csak a az ARD, ZDF és Deutschlandradio díjfizetési szolgálatának megtett kijelentkezésssel végződik, visszamenőlegesen megtenni ezt nem lehet.
A díjfizetőnek bizonyítania kell, hogy kijelentkezése beérkezett a a díjfizetési szolgálathoz. A kijelentést ezért jobb ajánlott küldeményként, tértivevényesen (Einschreiben mit Rückschein) elküldeni, amivel annak beérkezése utólagosan is igazolható. A postai feladóvevényt feltétlenül meg kell őrizni.
Ügyelni kell arra is, hogy a díjfizetési szolgálattól visszaérkezzen a kijelentési igazolás, amelynek megőrzésével írásos bizonyíték van a kijelentésről.
Kell a háztartásban élő hozzátartozóknak és a lakótársaknak is saját hozzájárulást fizetni?
A műsorszolgáltatási hozzájárulás szerződése szerint a jelenleg 17,50 eurós összegű műsorszolgáltatási hozzájárulás érvényes minden lakásra, mégpedig a vevőkészülékek meglététől ill. azok számától függetlenül. A korábbi szabályozással ellentétben az új díjszabási rendszer jelentős előnyökkel jár családoknak, lakóközösségeknek és élettársi kapcsolatban együttélőknek:
Az “egy személy fizet mindenkiért” elv alapján tehát csak egy családtagnak, élettársnak vagy lakóközösségi társnak kell a közösen használt lakásért bejelentenie a hozzájárulást. Az összes lakó privát használt gépjárművei éppúgy mentesek a díjfizetés alól, mint a saját jövedelemmel rendelkező gyermekei.
A műsorszolgáltatási hozzájárulás alapján minden lakás lakói egyetemlegesen felelnek az abban foglaltak teljesítéséért. Ez azt jelenti, hogy alapvetően minden lakót kötelezni lehet a díjfizetésre, ha a hivatalosan bejelentett előfizető a hozzájárulást valami okból nem tudja vagy nem hajlandó fizetni. Ha a díjfizetési szolgálat utánfizetési követelést támaszt és az érintett bizonyítani tudja, hogy fel van mentve a díjfizetési kötelezettség alól, akkor a felmentés utólagosan is érvényes.
Fizetni kell második lakás ill. üdülő lakás és lakókocsi esetében is?
Magáncélokra használt második vagy üdülő lakások után külön díjat kell fizetni, tehát havonta még egyszer 17,50 eurót.
Magán vagy munkahelyi célokra használt lakókocsik vagy lakókonténerek csak akkor számítanak lakásnak, ha azokat nem vagy pedig csak alkalmanként mozgatják. Ebben az esetben díjfizetési kötelezettség áll fenn.
Mi a helyzet lakcím változásánál, költözésnél?
Másik lakásba költözést nem csak a lakcímbejelentő hivatalban (Einwohnermeldeamt), hanem a Rundfunkbeitrag díjfizetési szolgálatánál is jelezni kell. Erre a legegyszerűbb megoldás a megváltozott lakcím bejelentése a megfelelő űrlap kitöltésével ezen az oldalon online: Daten ändern (Az adatok megváltoztatása)
Az online kitölthető űrlap ugyanott letölthető PDF formátumban is, kinyomtatás és kitöltés után pedig a már jelzett címre kell vagy postán (ARD ZDF Deutsch­land­radio Beitrags­service, 50656 Köln) vagy pedig telefaxon (Fax: 0185/99 95 01 05) elküldeni. A kinyomtatható űrlapot használjuk akkor is, ha a lakcímváltozás bejelentését más számára végezzük.
Felvilágosítások a mentesítések és kedvezményezettségek lehetőségeiról valamint a hátrányt kiegyenlítő cikkely
A minden lakásra érvényes fizetési kötelezettség alapelvétől eltérően bizonyos személyek mentesülhetnek a díjfizetési kötelezettség alól. Az ebbe a csoportba tartozó személyeket a műsorszolgáltatási hozzájárulás szerződésének (Rundfunkbeitragsstaatsvertrag / RBStV) 4. paragrafusa szabályozza.
Hátrányos helyzetben lévő személyeknek lehetőségük van a díjfizetés alól mentesítést kérni.
Ki kérvényezheti meg ezt a mentesítést?
Mentesítési kérelmet a következők nyújthatnak be:
szociális segélyben részesülők (Sozialhilfeempfänger)
nyugdíjasok és a csökkent keresőképességűek alap megélhetési jövedelméből (Grundsicherung) élők
szociális támogatásban és II. kategóriába tartozó munkanélküli ellátásban (Sozialgeld und Arbeitslosengeld II) részesülők
menedékkkérők ellátását szabályozó törvény (Asylbewerberleistungsgesetz) alapján ellátásban részesülők
nem a szüleiknél élő, a képzési támogatásról szóló szövetségi törvény / BAföG ellátásban, tanulmányi segélyben (Berufsausbildungsbeihilfe) vagy oktatási támogatásban (Ausbildungsgeld) részesülők
a szövetségi ellátásokról szóló törvény (Bundesversorgungsgesetz / BVG) alapján külön gondoskodási jogosultsággal rendelkezők
a (§§ 61 bis 66) des Zwölften Buches des Sozialgesetzbuches – SGB XII) 7. fejezetének alapján ápolási segélyében részesülők
a háborús rokkantak gondozási segélyében részesülők a szövetségi ellátásokról szóló törvény (Bundesversorgungsgesetz / BVG) alapján
a tartományi előírások alapján ápolási segélyben részesülők
a § 267 Abs. 1 Lastenausgleichsgesetz (LAG) törvény alapján ápolási pótlékban részesülők
olyan személyek akik a § 267 Abs. 2 Satz 1 Nr. 2 c des LAG törvény alapján ápolásra vannak szorulva és ezzel kapcsolatban díjfizetési mentesítéssel rendelkeznek
gondozási intézményekben élő felnőttek (§ 45 Achtes Buch des Sozialgesetzbuches – SGB VIII)
siketek és vakok támogatásában részesülők az § 72 SGB XII Zwölften Buches des Sozialgesetzbuches (SGB XII) ill. § 27 des BVG alapján.
A rászorultságot hivatalos határozattal igazolni kell.
Aki nem kapja a fent nevezett szociális támogatásokat, mert jövedelme a megállapított szükségleti határt túllépi az megkérelmezheti a díjfizetési kötelezettség alóli felmentést mint különleges, hátrányt kiegyenlítő szabályozást abban az esetben, ha a túllépés a hozzájárulás havi összegénél alacsonyabb.
A mentesítéshez be kell mutatni az érintett szociális hivatal elutasító határozatát, amelyből kitűnik, hogy a szükségleti határt max. 17,50 euróval túllépték.
Érvényes a mentesítés a lakásban élő lakótársakra is?
A mentesítés a lakáson belül azokra a házastársakra, az élettársakra és lakástulajdonosokra terjed ki, akiket a szociális juttatások keretében is figyelembe vettek. Amennyiben valamelyik lakó egészben vagy részben kötelezett a hozzájárulás fizetésére, úgy a lakás után a teljes vagy pedig legalább a csökkentett hozzájárulást kell megfizetni.
Lehet mentesítést kérni I.-es munkanélküli támogatás esetén?
I.-es munkanélküli támogatásban (Arbeitslosengeld I / ALG I) részesülők nem tartoznak a fenti személyek csoportjába és ezért nem kaphatnak mentesítést még akkor sem, ha az ALG I. összege alacsonyabb a II.-es munkanélküli támogatás (Arbeitslosengeld II / ALG II / Hartz 4) mértékénél.
Az ALG I. biztosítási jellegű és nem szociális támogatás. Mentesítés ennek esetében csak akkor lehetséges, ha a rászorultságot hivatalosan igazolni tudják.
Ha viszont ALG II.-t is fizetnek kiegészítőleg, akkor meg lehet a mentesítést kérelmezni.
Részesülhetnek mentesítésben nagyon alacsony jövedelemmel rendelkezők?
Aki nagyon alacsony jövedelemmel rendelkezik, de nem kíván szociális támogatást kérni, annak joga van mentesíteni magát a hozzájárulás fizetése alól. A mentesítés csak egy szociális hivatal határozatának fennállása esetében lehetséges. A korábbiakkal ellentétben az alacsony jövedelemmel összefüggő mentesítést tudatosan törölték. Ehhez még az elvben fennálló ALG II.-es igény sem elegendő. A rászorultságot mindig egy hivatal engedélyezési határozatával kell igazolni. Az esetenkénti mentesítés csak hátrányos helyzetben lévő személyeknek engedélyezhető.
Ki kérheti meg a hozzájárulás kedvezményezését?
A hozzájárulás kedvezményezését azok a súlyosan fogyatékosok kérvényezhetik meg, akik az igazolványukban “RF“- bejegyzéssel (Befreiung von der Rundfunk- und Fernsehgebührenpflicht) rendelkeznek. Ezek többek között:
vak vagy súlyos látáskárosodásban szenvedő személyek, legalább 60%-os látáskárosodással
halláskárosult személyek, akik siketek vagy akikkel még hallókészülék segítségével sem lehetséges beszélni
legalább 80%-os rokkantsági fokozatot igazoló személyek, akik megbetegedésük miatt nem látogathatnak nyilvános rendezvényeket rendszeresen
A kedvezményes díj összege 5,83 eurót tesz ki havonta.
Hogyan kell a mentesítési vagy kedvezményezési kérvényt benyújtani?
A megfelelő kérvényt az önkormányzatoknál lehet beszerezni. Ezenkívül minden nyomtatvány kitölthető és kinyomtatható online is a www.rundfunkbeitrag.de címen.
A nyomtatványon meg kell adni a mentesítés ill. díjcsökkentés okát valamint mellékelni kell az illetékes hivatalok ill. szolgáltatásokat nyújtó szervezetek megfelelő igazolásait ill.a rokkantsági igazolványt.
Az igazolásokat ill. határozatokat eredetiben vagy hitelesített másolatként kell benyújtani. A kérvényt alá kell írni.
Ajánlatos a kérvényt ajánlott küldeményként tértivevényesen elküldeni, amivel adott esetben igazolható a beérkezés. A kérvényt az alábbi címre kell elküldeni:
Mikortól érvényes a mentesítés?
A mentesítési vagy kedvezményezési kérvényt a lehető leggyorsabban, legkésőbb a határozat ill. igazolás kiállításának dátumától számított 2 hónapon belül kell benyújtani. Ha a kérvény 2 hónap után érkezik be, akkor a mentesítés / kedvezményezés csak a kérvény beérkezésétől számított következő hónaptól érvényes.
Vevőkészülékek be- és kijelentésének kérdéseivel a fogyasztók a lakóhelyeik szerint illetékes fogyasztóvédelmi központokhoz fordulhatnak: www.verbraucherzentrale.de
Ezek tevékenységeiről alábbi cikkünkben tájékoztatunk:
Albérlőknek is kell a díjakat fizetniük?
Ehhez először is tisztázni kell az albérlet és az albérlő fogalmát. A magyar szóhasználattal szemben a német nyelv pontosan elkülöníti a főbérlet és az albérlet fogalmát, lásd itt: A német lakásbérlet fogalmai röviden elmagyarázva
Amennyiben az albérlő csak egy szobát foglal el a főbérlő lakásában, úgy nem kell díjat fizetnie.
Ha viszont az albérletnél olyan önálló, ún. “rendeltetési egységről” (Raumeinheit) van szó, amely különálló, semleges bejáraton (tehát közvetlenül a lépcsőházból nyíló saját bejárati ajtón, előszobán vagy kívülről, de nem kizárólagosan más lakáson) keresztül elérhető, akkor az albérlet már különálló lakásnak számít, amire szintén érvényes az “egy lakás, egy díj” szabálya. Ilyen esetben az sem számít, hogy ebben a különálló lakásban több háztartás létezik, lásd: lakóközösség.
Mi érvényes lakóközösségekre (Wohngemeinschaft /WG)?
Függetlenül az együtt lakók számától a következő érvényes: a 17,50 eurós havi díj az egész lakásra csak egyszer esedékes. Ezt a díjat minden olyan lakónak meg kell fizetnie, akik a fentiek alapján nem kap mentesítést. Viszont az együttlakók közül csak EGY személynek kell a díjat megfizetnie. Hogy ki legyen az, arról az együtt lakóknak egymás között kell megegyezniük.
Mi érvényes szállók (Wohnheim) lakóira?
Díjfizetésre mindig a lakás tulajdonosa kötelezett. Lakástulajdonosnak számít minden nagykorú személy, aki a lakásban ténylegesen lakik, nemzetiségétől függetlenül. Miután szállókon nehezen lehet különbséget tenni a “tulajdonosok” között, ezért minden bejelentett szállólakó lakástulajdonosnak számít a díjkiszabás szempontjából.
Ha a lakásnak több tulajdonosa van, akkor ők egyetemlegesen tartoznak a díj megfizetésével. Ez azt jelenti, hogy akármelyik bérlőt kötelezni lehet a díj teljes összegének megfizetésére. A többi lakó pedig kötelezett a fizető lakó költségeinek elosztására egymás között.
Fordítva ez annyit jelent, hogy minél többen laknak egy lakóközösségben (pl. szállón), annál kisebb lesz az egyes lakókra fizetendő saját rész.
Egyébként: a díj fizetésénél semmiféle szerepet nem játszik az, hogy a lakók saját bérleti szerződéssel rendelkeznek- e vagy sem.
Mi számít lakásnak?
Díjfizetés szempontjából lakásnak számít minden építészetileg zárt téregység, amely ott lakásra vagy alvásra alkalmas és azt arra is használják (fürdőszoba és konyha megléte tehát nem feltétel) és saját bejárati ajtón keresztül a lépcsőházból, előtérből vagy az utcáról közvetlenül (tehát nem másik lakóhelyiségen keresztül) elérhető.
Mi történik, ha valaki nem fizeti a díjakat?
Ha valaki a díjakat kezelő hatóságtól névre szóló kérdőívet kap és biztos benne, hogy a lakás után egyvalaki már fizet, akkor megadja annak nyilvántartási számát és ezzel a dolog számára el van intézve. Ha viszont nem reagál erre, akkor egy vagy kettő további, írásos felszólítást küldenek neki. Ha ezeket is figyelmen kívül hagyja, akkor jön a fizetési felszólítás (Gebührenbescheid), amivel már vigyázni kell. Ebben ugyanis nem csak a jövőre érvényes díjakat számolják fel, hanem a visszamenőlegesen kiróttakat is. Ha valaki például egy, fizetésre kötelezett lakóközösségi tag kiköltözése után nem tesz semmit, attól behajtják tőle az esedékes 105 (6 x 17,50) eurót. Egyszerre.
Ha valaki már fizeti a díjakat és a felszólítást csak lustaságból hagyta figyelmen kívül, annak még van lehetősége a dolgok helyrehozatalára, amennyiben jelentkezik a díjbeszedőknél. Ők ugyanis nem szedik be a díjat kétszer: ha valaki hihetően elmagyarázza a helyzetet, annak nem kell a fizetési felszólítást teljesíteni. Ha viszont valaki elvből vagy meggyőződésből nem hajlandó fizetni, akkor lehetősége van tiltakozni (Widerspruch)
a fizetési felszólítás ellen, amire egy hónap ideje van és amivel az ügy bírósági elé kerül. Érdemes tehát ilyen esetben már előzetesen megkötött jogvédelmi biztosítással rendelkezni az esetlegesen felmerülő ügyvédi ill. bírósági költségek fedezésére.
Ha valaki azonban továbbra sem cselekszik, akkor a fizetési felszólítás egy hónap után jogerőre emelkedik. A díjbeszedési hatóság pedig azt teszi, mint amit minden más adóssal tesznek: figyelmeztetéseket (Mahnungen) küld. Egyet, kettőt, esetleg hármat is. Ha ezekre sem érkezik válasz, akkor pl. magáncégek szokás szerint pénzbehajtó cégeknek (Inkassofirmen) adják át az ügyet. A műsorszolgáltatási hozzájárulás díjbeszedői másként járnak el: végrehajtási kérelmet (Vollstreckungsersuchen) nyújtanak be. Miután ők nem jogképesek, ezért a behajtást a tartományi műsorszolgálati intézetekre (Landesrundfunkanstalten), mint társ hitelezőkre ruházzák át hatósági segélykérés (Amtshilfe) formájában, ami által a behajtást az adóhivatalok, a városi kincstárak vagy végrehajtók kezdeményezhetik, tartománytól függően.
A fenti hivatalok ezután újólag felszólítják az adóst a nyitott számla kiegyenlítésére. Ha erre sem érkezik válasz, akkor az illetékeseknek törvény adta lehetőségeik vannak keményebb eszközökhöz nyúlni: zárolhatják például az adós folyószámláját vagy letilthatják bérét ill. fizetését. Némely önkormányzat szokatlanabb eszközökhöz is folyamodik: kerékbilinccsel vagy speciális szelepsapkákkal teszik üzemképtelenné az adós autóját (aminek rendszámát nem nehéz megtalálni a nyilvántartásban). Ezek mindaddig az autón maradnak, amíg az adós ki nem fizette tartozásait. Szélsőséges esetekben már az is megtörtént, hogy a hivatalok kényszerelárverezés keretében elárverezték az adós autóját és a bevételből levonva az adósságot a fennmaradt összeget átutalták neki. Ilyen esetekhez azonban tudni kell: ha az adós foglalkozása miatt rá van utalva az autójára, akkor azt nem szabad sem elzálogosítani, sem elárverezni.
További jogi következmények:
ha valaki több, mint 6 hónapja tartozik a díjakkal, akkor szabálysértést követ el, amely után külön pénzbüntetés jár. Ha ennek kiróvására sem reagál az érintett 2 héten belül, akkor a hivatalos szervek abból indulnak ki, hogy nem hajlandó fizetni. Ennek pedig (mint végső eszköz) következménye lehet a kényszerítő elzárás, az Erzwingungshaft. A pénzbüntetést fizetni nem hajlandókat maximum 3 hónapos elzárással büntethetik.
Aktuális infók a fenti témához:
A műsorszolgáltatási hozzájárulás (Rundfunkbeitrag) fizetését levélben ellenőrzik
(Az itt megjelentetett tájékoztatások nem tanácsadás igényével készültek, a felvilágosításokért garanciát nem vállalunk. Az információkat mindenki saját felelősségére használja.